Με τον όρο Final Girl περιγράφεται η κοπέλα, νεαρής συνήθως ηλικίας, που καταφέρνει να επιβιώσει ως το τέλος σε μια ταινία τρόμου της slasher υποκατηγορίας κυρίως. Χαρακτηριστικά παραδείγματα αποτελούν η Laurie Strode στο Halloween (1978), η Alice Hardy στο Friday the 13th (1980), η Nancy Thompson στο A Nightmare On Elm Street (1984), η Sidney Prescott στο Scream (1996) κλπ. Ο όρος καθιερώθηκε από την Αμερικανίδα καθηγήτρια κινηματογράφου Carol J. Clover στο βιβλίο της «Men, Women, and Chainsaws: Gender in the Modern Horror Film» του 1993. Η κοπέλα αυτή συνήθως είναι παρθένα ή απλά «μη διαθέσιμη». Παρά την σεμνή της όψη, γίνεται εφευρετική στις κρίσιμες στιγμές που απειλείται από τον φονιά με αποτέλεσμα να επιβιώσει μέχρι την διάσωσή της από άλλους ή μέχρι το σημείο που η ίδια ξεπαστρεύει τον φονιά. Οι θηλυκοί χαρακτήρες Jess Bradford και Sally Hardesty από τα Black Christmas (1974) και The Texas Chainsaw Massacre (1974) αντίστοιχα θεωρούνται από τα πρωιμότερα παραδείγματα που εκπροσωπούν την φιγούρα του Final Girl. Επίσης ο όρος έχει χρησιμοποιηθεί και για πρωταγωνίστριες σε ταινίες τρόμου έξω από το slasher ιδίωμα όπως για την Ellen Ripley στο sci-fi/horror Alien (1979).